แนวโน้ม SET ผันผวนเซ่น “โควิด” ระบาดหนัก หวั่นกระทบค้าปลีก-ท่องเที่ยว
แนวโน้ม SET ผันผวนเซ่น “โควิด” ระบาดหนัก หวั่นกระทบค้าปลีก-ท่องเที่ยว
26 เม.ย. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะผันผวนอิงทางลง จากสถานการณ์การแพร่ระบาดไวรัสโควิด-19 ในประเทศที่รุนแรงขึ้น โดยมีจำนวนผู้ติดเชื้อโควิดถึงกว่า 2,000 คนต่อวัน ทำให้ต้องมีการยกระดับมาตรการคุมเข้มการแพร่ระบาดเพิ่มขึ้น ด้วยการปิดสถานที่เสี่ยงหลายแห่ง คาดว่าจะส่งผลกระทบต่อกลุ่มค้าปลีก, ท่องเที่ยว และการบริโภคภายในประเทศ
ขณะที่ตลาดในภูมิภาคเอเชียเช้านี้เคลื่อนไหวทั้งในแดนบวก-ลบคละกัน โดยตลาดหุ้นเกาหลีใต้ และตลาดหุ้นไต้หวันแกว่งในแดนบวก ส่วนตลาดหุ้นญี่ปุ่นแกว่งในแดนลบ เป็นต้น จากตัวเลขเศรษฐกิจสหรัฐฯที่ออกมาดีอย่างต่อเนื่อง ส่วนบ้านเราช่วงนี้คงจะ underperform ตลาดหุ้นทั่วโลกไปก่อน จากปัญหาการแพร่ะบาดโควิดในประเทศ
อย่างไรก็ดี สัปดาห์นี้ให้ติดตามการทยอยประกาศผลประกอบการของบริษัทจดทะเบียนในกลุ่ม Real Sector ซึ่งก็จะมี PTTEP, HMPRO, AEONTS เป็นต้น ส่วนนอกประเทศให้ติดตามการประชุมธนาคารกลางสหรัฐฯ (เฟด) และการประชุมธนาคารกลางญี่ปุ่น (BOJ) ในสัปดาห์นี้ ซึ่งคาดว่าจะไม่มีการส่งสัญญาณการปรับเปลี่ยนนโยบายใด ๆ
พร้อมให้แนวรับ 1,550 ถัดไป 1,540-1,530 จุด ส่วนแนวต้าน 1,565 จุด